***Отговор на въпрос от Иван Червенков – народен представител от ПГ на ГЕРБ-СДС относно подпомагане на дребни и средни селскостопански производители***

**УВАЖАЕМИ ГОСПОДИН ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ЧЕРВЕНКОВ,**

В рамките на Националния план за възстановяване и устойчивост на Република България беше предоставена възможност за създаване на центрове за подготовка за предлагане на пазара и съхранение на плодове и зеленчуци.

В периода 24 октомври – 22 декември 2023 г. се проведе прием на предложения за изпълнение на инвестиции по процедура „Центрове за подготовка за предлагане на пазара и съхранение на плодове и зеленчуци“ от инвестиция „Фонд за насърчаване на технологичния и екологичен преход на селското стопанство“ от Националния план за възстановяване и устойчивост.

В рамките на проведения прием, при първоначално определен бюджет в размер на **15 млн. лева без ДДС**, постъпиха **40 предложения** за изпълнение на инвестиции, по които е заявена безвъзмездна финансова помощ в размер на над **27 млн. лева**. Подадените проекти се предвижда да бъдат реализирани в рамките на административни области, обхващащи голяма част от територията на страната където се отглеждат плодове и зеленчуци. Към настоящия момент, предложенията за изпълнение на инвестиции са в процес на обработка в рамките на Държавен фонд „Земеделие“, като се очаква одобрените проекти да бъдат изпълнени и въведени в експлоатация най-късно до месец юни 2025 г.

В случай, че въз основа на оценката на административна допустимост се констатира недостатъчен бюджет за финансиране на всички постъпили проекти, които са получи точки, надхвърлящи минималния брой точки съгласно критериите за оценка, Министерството на земеделието и храните, в качеството си на Структура за наблюдение и докладване по Националния план за възстановяване и устойчивост, може да предприеме действия с цел преразпределяне на бюджет за финансиране на одобрените проекти, за които не е наличен бюджет

***Следва да се имат предвид и центровете на*** групите и организациите на производители в сектор „Плодове и зеленчуци“, които с помощта на европейско финансиране групите са изградили бази за съхранение на продукция, произведена от техните членове - събирателни пунктове, инфраструктура за логистични дейности. **Тези съоръжения са достъпни само за земеделски производители - членове на организациите**.

**Девет групи на производители** са направили инвестиции в бази и в изграждане на хладини помещения – основно са в областите Пловдив, Русе и Бургас.

Общо изградените бази и хладилни съоръжения са **на девет групи на производители**, **които вече са организации на производители**.

Понастоящем **три организации на производители в сектор „Плодове и зеленчуци“** изпълняват оперативни програми, по които интерес е проявен само към оборудване на бази - в областите Пловдив и Силистра.

Базите са функциониращи и се ползват от организациите и техните членове. Към момента **няма изградени бази от групи на производители и организации на производители в сектор „Мляко и млечни продукти“.**

По-голямата част от базите за подготовка на продукция за пазара са разположени в **Южна България – 16**, от които **10** са в област Пловдив. В **Северна България има три бази** – в областите Монтана, Русе и Велико Търново.

**БЛАГОДАРЯ ЗА ВНИМАНИЕТО**